recursal/SuperWikiNEXT-32B huggingface dataset:
מגדל השעון בארמון המפטון קורט
**המפטון קורט** (אנגלית: **Hampton Court Palace**) הוא ארמון על הגדה הצפונית של נהר התמזה בלונדון שבאנגליה. הארמון נמצא ברובע ריצ'מונד שעל התמזה, במרחק 19 קילומטר ממרכז לונדון, במעלה נהר התמזה.

היסטוריה
--------

במקום שבו נמצא הארמון הייתה משנת 1236 חווה של המסדר ההוספיטלרי. בשנת 1505 חכר את השטח סר גילד דובני והשתמש בחווה לארח אצילים אחרים ואת הנרי השביעי מלך אנגליה.

בשנת 1514 חכר את השטח תומאס וולזי, הארכיבישוף של יורק וראש הממשלה דאז, ובנה בית אחוזה חדש בין השנים 1515–1521. וולזי ביקש לבנות את החווה כארמון קרדינל בסגנון הרנסאנס האיטלקי. אחד החידושים בבית האחוזה היו ארובות - קודם לכן נהגו פשוט להדליק מדורות במרכז החדר, והעשן יצא מהחלונות.

בשנת 1525 הלאים המלך הנרי השמיני את הארמון, אף שהקרדינל וולזי המשיך להתגורר בו עד שנת 1529. הנרי השמיני הוסיף למבנה את האולם הגדול ואת מגרש הטניס. ב-1537 ילדה המלכה ג'יין סימור, אשתו השלישית של הנרי השמיני, את אדוארד השישי בארמון. בעקבות סיבוכים בלידה היא נפטרה ב-12 יום לאחר הלידה. ב-1542 נאסרה בארמון המלכה קתרין הווארד, רעייה נוספת של הנרי השמיני, בגין בגידה במלך. מסופר כי רצה לאורך הגלריה הגדולה תוך שהיא קוראת בשמו של המלך על מנת שיציל אותה.

ב-1604 נפגש בארמון המלך ג'יימס הראשון עם הפוריטנים של אנגליה. הפגישה כונתה לאחר מכן מועצת המפטון קורט. תוצאתו של מפגש זה הייתה תרגום התנ"ך לאנגלית - תרגום שידוע עד היום כתנ"ך המלך ג'יימס.

בתקופת שלטונם של ויליאם השלישי ומרי השנייה נהרסו חלקים מארמונו של הנרי השמיני ואגף חדש, שבנייתו נמשכה בין השנים 1689–1694, נוסף לארמון, בתכנונו של האדריכל סר כריסטופר רן. הארמון הפסיק לשמש את מלכי אנגליה ב-1760, אז העדיף המלך ג'ורג' השלישי להתגורר בלונדון.

בשנת 1838 פתחה המלכה ויקטוריה את הארמון לציבור הרחב.

הארמון שופץ לאחר שפרצה בו שרפה בשנת 1986. השיפוצים הסתיימו בשנת 1995.

המבוך
-----

בארמון המפטון קורט נמצא מבוך גן, שנשתל בשנת 1689. במבוך שבילים באורך 800 מטרים.

קישורים חיצוניים
----------------

| עיינו גם בפורטלים: |
| --- |
|  | **פורטל לונדון** |
|  | **פורטל אדריכלות** |

ויקישיתוף מדיה וקבצים בנושא **המפטון קורט** בוויקישיתוף
* 

* אתר האינטרנט הרשמי של המפטון קורט (באנגלית)
* המפטון קורט, ברשת החברתית אקס (טוויטר)
* המפטון קורט, באתר אנציקלופדיה בריטניקה (באנגלית)

| ארמונות מלכותיים בבריטניה |
| --- |
| בשימוש כיום | ארמון בקינגהאם • ארמון הולירוד • ארמון וסטמינסטר • ארמון סנט ג'יימס • ארמון קנזינגטון • בית סאנדרינגהאם • בית קלרנס • הייגרואוב • טירת בלמורל • טירת הילסבורו • טירת וינדזור • פארק באגשוט • גטקום פארק |
| ארמונות היסטוריים | ארמון אלת'ם • ארמון בוליו • ארמון בומונט • ארמון בריידוול • ארמון דנפרמליין • ארמון וייטהול • ארמון לינלית'גו • ארמון נונסאץ' • ארמון פלסנטיה • ארמון סבוי • ארמון קיו • בית אוסבורן • בית המלכה • בית מרלבורו • המפטון קורט • טירת אדינבורו • טירת ביינארד • טירת בלוודיר • טירת מיי • טירת סטירלינג • מצודת לונדון • קינגס לאנגלי • הביתן המלכותי |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007295422805171
* BIBSYS: 98064471
* GND: 5049590-2
* ISNI: 0000 0001 2167 108X
* LCCN: sh85058594
* MusicBrainz: 44e52a98-2632-46b0-8f7b-912f5c89d232
* NKC: xx0187571
* NLA: 36219459
* RERO: 02-A022419813
* ULAN: 500301807
* VcBA: 494/18262
* VIAF: 137923615
* WorldCat: lccn-nb2006007247

 |
**דג הריאות האוסטרלי** (שם מדעי: *Neoceratodus forsteri*) הוא מין דג הריאות היחיד ששרד עד היום מהמשפחה בעלי ריאה אחת. שאר דגי הריאות ששרדו שייכים לסדרה אחרת - בעלי שתי ריאות והם חיים באפריקה ואמריקה הדרומית.

מראה חיצוני
-----------

כמו כל דג ריאות דג הריאות האוסטרלי מתאפיין משאר הדגים בנוכחות ריאה, שבעזרתה הוא יכול לנשום גם אוויר אטמוספירי (בנוסף לזימים). אורכו מגיע בדרך כלל ל-100 ס"מ, ומשקלו ל-20 ק"ג, אך הוא יכול לגדול גם לכדי 150 ס"מ ומשקל של 43 ק"ג. הוא בעל קשקשים גדולים וסנפירים בשרניים. צבעו אחיד ונע בין כתום-חום לאפור עמוק, חוץ מבטנו שצבעה נע מלבן כסוף עד צהוב בהיר.

אורח חיים
---------

דג הריאות האוסטרלי חי בנהרות מים מתוקים באוסטרליה מתוך העדפה לאזורים עם צמחייה ימית פורייה. כל 40–50 דקות הדג מוציא את אפו מהמים על מנת לנשום מהאוויר האטמוספירי. הנשימה מתבצעת מהנחיריים בלבד. הלסתות באותו זמן סגורות לחלוטין. בזמני יובש הוא מעביר את הזמן בבורות שעדיין נשארו מים בקרקעיתם. אורח חייו פסיבי מאוד, ובמרבית הזמן הוא יושב בקרקעית על הבטן או על הסנפירים. ניזון בעיקר מחסרי חוליות למיניהם.

רבייה
-----

תקופת הרבייה של דג הריאה האוסטרלי היא מאפריל עד נובמבר. זמן השיא מגיע בספטמבר-אוקטובר, עם תחילת הגשמים. את הביצים, שגודלן 6.5-7 מילימטר, מטיל הדג בעיקר על הצמחייה הימית, ומסתלק לאחר ההטלה (בלי להשגיח על הצאצאים כמו חלק מהשוכנים הימיים). הדגיגים, שבוקעים לאחר 10–12 יום, נולדים לא מפותחים - סנפירי החזה מתפתחים לאחר 14 ימים, וסנפיר הגחון רק חודשיים וחצי לאחר הבקיעה.

דג הריאות האוסטרלי והאדם
------------------------

דג הריאות האוסטרלי נאכל באזור תפוצתו, אוסטרליה. הדג נחשב למעדן, גם בקרב האבוריג'ינים וגם בקרב המתיישבים החדשים. כיום המין נמצא בסכנת הכחדה, ולכן הדיג נאסר והאיסור נאכף.

קישורים חיצוניים
----------------

ויקישיתוף מדיה וקבצים בנושא **דג ריאות אוסטרלי** בוויקישיתוף
* דג ריאות אוסטרלי, באתר ITIS (באנגלית)
* דג ריאות אוסטרלי, באתר NCBI (באנגלית)
* דג ריאות אוסטרלי, באתר Animal Diversity Web (באנגלית)
* דג ריאות אוסטרלי, באתר האנציקלופדיה של החיים (באנגלית)
* דג ריאות אוסטרלי, באתר FishBase (באנגלית)
* דג ריאות אוסטרלי, באתר GBIF (באנגלית)

הערות שוליים
------------

1. ↑  דג ריאות אוסטרלי באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539457705171
* LCCN: sh91005285

 |
שלט האצולה של דומניקו מיקלה.
**דומניקו מיקלה** (באיטלקית: **Domenico Michele**; נפטר בשנת 1130) היה הדוכס ה-35 של ונציה. דומניקו כיהן כדוג'ה מנפילתו של קודמו, אורדלאפו פאליירו בקרב בזארה בשנת 1117 ועד פטירתו. 

באוגוסט 1122 יצא דומניקו בראש צי ונציאני בן 100 ספינות, שכלל כ-15,000 לוחמים להגנה על ארץ הקודש. הצי הפליג תחת דגל פטרוס הקדוש (היינו, תחת דגל האפיפיור). במהלך החורף של אותה שנה צר הצי על קורפו, אולם המצור הוסר באביב לאחר שמלך ירושלים, בולדווין השני נפל בשבי המוסלמי, וצבא מצרי פאטימי פלש לארץ. הצי יצא לעבר ארץ הקודש והביס את הצי הפטימי בסמוך לחופי סוריה. לאחר ניצחונו הגיע מיקלה לירושלים ונחתם הסכם המעניק לוונציה זכויות סחר ופטור ממס, ואף בעלות מלאה בכמה ערים בממלכת ירושלים.

בשובו לוונציה צר הצי הוונציאני על רודוס ובזז אותה, וכן תקף את האיים סאמוס ולסבוס והרס את העיר מתוני (אנ').

מיקלה שב עם הביזה לוונציה ביוני 1125. מיקלה נפטר בשנת 1130. בעקבות ניצחונותיו נכתב על מצבתו "אימת היוונים, ותהילה לוונציאנים" (*terror Graecorum...et laus Venetorum*).

קישורים חיצוניים
----------------

ויקישיתוף מדיה וקבצים בנושא **דומניקו מיקלה** בוויקישיתוף

|  |  |  |
| --- | --- | --- |
| **הקודם**:**אורדלאפו פאליירו** | **דוכסי ונציה** 1117–1130 | **הבא**:**פייטרו פולאני** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1013433920
* VIAF: 172303554
* WorldCat: viaf-172303554

 |
**צבא סרביה** (סרבית: **Војска Србије או Vojska Srbije**) הוא שמם של כלל הכוחות החמושים המאורגנים הסרביים של רפובליקת סרביה. הצבא מבצע את פעולותיו לפי החוקים והתקנות של רפובליקת סרביה.

ארגון
-----

לצבא הסרבי שלושה שלבים מאורגנים: אסטרטגי, מבצעי וטקטי.  

הצבא הסרבי מורכב מהכוחות:

* כוחות היבשה הסרביים
* חיל האוויר הסרבי
* פיקוד האימונים של הצבא הסרבי

**יחידות תחת פיקוד ישיר של המטה הכללי:**
* בסיס מרכז הלוגיסטיקה
* חיל המשמר הסרבי
* בריגדת סינגל

### כוחות היבשה הסרביים

כוחות היבשה הסרביים הוא החיל הגדול ביותר בצבא הסרבי והראשון שהוקם בו. הוא מכיל את חיל הרגלים הסרבי, חיל השריון ומספר בסיסי אימונים.

### חיל האוויר הסרבי

מטוס קרב מסוג מיג 29 המשמש לשמירה על השמיים הטריטוריאליים של סרביה
רונדל של חיל האוויר הסרבי
חיל האוויר הסרבי הוא החיל אחרון שהוקם בצבא הסרבי. תפקידו של החיל הוא להגן על השטח הטריטוריאלי האווירי של סרביה ולספק כוח הרתעה נגד איומים חיצוניים. חיל האוויר הסרבי מונה כ-3,000 אנשי צוות, כ-170 מטוסים בשבע טייסות ובשני בסיסים. הטייסות של החייל משתמשות בכלי הטיס הבאים:

* טייסת אחת של מטוסי קרב מסוג מיג-21 ומיג 29 מתוצרת סובייטית.
* טייסת אחת של מטוסי קרב מסוג J-22 אוראו מתוצרת סרביה.
* טייסת אחת של מטוסים מסוג Utva 75 ו-סופר גאלב.
* טייסת אחת של מסוקים מסוג Gazelle Gama נגד טנקים.
* טייסת אחת של מסוקים מסוג מי-8 וגאזל.
* טייסת אחת של מטוסי תובלה מסוג אנטונוב An-26 ומסוקי תובלה מסוג מי-8.

### פיקוד האימונים של הצבא הסרבי

הפיקוד הוקם ב-23 באפריל 2007 ותפקידו לאמן את הטירונים המגיעים לצבא הסרבי וכן לבצע אימונים ביחידות בעלות ניסיון.

טבלת הארגון של הצבא

מודרניזציה
----------

בסוף שנת 2003 החל הצבא הסרבי מתהליך מודרניזציה לכל חיילות הצבא.
טנקים ישנים מסוג T-55 יוצאו משירות וימכרו.
חלק מהטנקים מסוג T-72 ימכרו וחלק ישמשו לאימונים.
טנקים מסוג M-84 יוחלפו בטנקים מסוג M-2001.

חיל האוויר הסרבי יחליף את המטוסים הישנים מסוג MiG-21 ו- J-22 במטוסים חדישים יותר עד שנת 2010.

שר הביטחון הסרבי מתכנן להגדיל את תקציב הצבא בשנים הבאות כדי לספק עזרה ומודרניזציה לחיל האוויר הסרבי.
חיל האוויר יקבל 30 מטוסים חדשים שיחליפו חלק ממטוסיו הישנים, 20 מסוקים חדשים יחליפו את מסוקי ה-Mi-8 וכ-4 מטוסי תובלה שיחליפו את מטוסי התובלה הישנים AN-26 ו-AN-2.

מבצעי שמירה על שלום עולמי
-------------------------

כיום סרביה מבצעת מבצעים של שמירת שלום עולמי כחלק מכוחות הפועלים באפריקה.

**משימות לשמירה על שלום עולמי:**
* בליבריה - 6 קצינים כמשקיפים צבאיים.
* בחוף השנהב - 3 קצינים כמשקיפים צבאיים.
* ברפובליקת קונגו - 2 קציני רפואה וארבעה טכנאים רפואיים.

ראו גם
------

* צבא יוגוסלביה

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **צבא סרביה** |

* 

* אתר האינטרנט הרשמי של צבא סרביה
**טקסארקנה** (באנגלית: **Texarkana**) היא עיר הבירה של מחוז מילר (אנ') שבארקנסו. העיר נמצאת בגבול הדרום-מערבי של ארקנסו ולמעשה חלקה המערבי של העיר נמצא מעבר לגבול, בטקסס.

העיר הוקמה בצומת מסילת רכבת ב-8 בדצמבר 1873 והיא העיר המרכזית במטרופולין טקסארקנה (אנ'), שנושא את שמה של העיר.

היסטוריה
--------

מחוז מילר הוקם ב-1820 בטריטוריית ארקנסו והוא נקרא לכבוד הגנרל ג'יימס מילר שהיה המושל הטריטוריאלי הראשון של ארקנסו והיה גנרל במהלך מלחמת 1812. מחוז מילר הוקם חרף העובדה שהייתה חוסר ודאות באשר לקו הגבול של המחוז האמריקאי לבין הגבול המקסיקני (באותם ימים טקסס הייתה חלק ממקסיקו), כתוצאה מכך המתיישבים במקום טענו כי בארקנסו גובים מיסים על אדמות שעלולות להיות מוחזקות בידי מקסיקו, אם לא די בכך תושבים רבים באזור התמרמרו על מה שהם ראו כדיכוי של הטקסטנים האירופאים-אמריקאים על ידי המקסיקנים הכריזו בגלוי על נאמנות לטקסנים.

לאחר שרפובליקת טקסס קיבלה עצמאות, המתחים באזור גברו וב-1837 הציע המושל ג'יימס סווייר קונוויי כי "התרופה הקלה והיעילה ביותר היא ביטול מחוז מילר לאזור פטריוטי יותר", ואכן המחוז פורק ואדמתו הפכה לחלק ממאחוז לאפייט, גם הוא בארקנסו.

ב-1873 נמכרו מגרשי עיירה בטקסרקנה, ארקנסו, בצומת שחיברה בין שתי מסילות רכבת, מה שגרם לאזור להתפתח במהרה ולהפוך למרכז סחר אזורי. בשנה שלאחר מכן, ביוני 1874 נוסדה עיר בטקסס בשם "טקסארקנה" (אנ') בסמוך לגבול עם ארקנסו.

עוד באותה שנה, הוקם מחדש מחור מילר אך מאמציה של העיר הצעירה בארקנסו, טקסארקנה להתאגד לא מומשו עד אוקטובר 1880, כמעט שבע שנים לאחר הקמת של העיר התאומה במקסיקו. שני הערים בדרך כלל מכירות בתאריך התאגדות העיר ב-8 בדצמבר 1873.

קישורים חיצוניים
----------------

ויקישיתוף מדיה וקבצים בנושא **טקסארקנה** בוויקישיתוף

הערות שוליים
------------

1. ↑  "Texarkana Chamber of Commerce". Texarkana.org. אורכב מ-המקור ב-5 באפריל 2015. נבדק ב-7 באפריל 2015. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007564476405171
* ISNI: 0000 0004 0392 5033
* LCCN: n81138938
* MusicBrainz: 0b394a15-462b-43a2-8b42-cc22902ef846
* VIAF: 145431267
* WorldCat: lccn-n81138938

 |
אבנונית "מרחפת" עם כנפיה
**אבנונית** (שם מדעי: *Inimicus*) הוא סוג של דגי קרקעית ממשפחת האבנוניים. דגים אלה חיים באזור האינדו-פסיפי הטרופי בקרקעית של ימים רדודים וכן בחופים, לגונות ושוניות. חלק מהמינים חיים גם בים סוף.

אלו דגים טורפים הקרובים לאבנון אך בעלי סנפירים מקושטים יותר ו"חוטם" ארוך יותר. כמותו הם שוכבים על הקרקעית מוסווים עד שדג קטן או סרטן מרחף מעליהם ושואבים אותו ביניקה מהירה לתוך פיהם. כמו האבנון גם לדגים אלה ישנם קוצים ארסיים המזדקרים בתגובה למגע בהם.

אורכם 13-25 ס"מ בממוצע ומשקלם עד 480 גרם. הם בעלי גוף כדורי עם קוצים גדולים המזדקרים על גבם, הזנב שטוח והפה מגודל ובעל שפמות עדינים בקצהו. סנפירי החזה שלהם מותאמים להליכה על הקרקעית ויש להם זיזים סביב הסנפירים.

מינים
-----

* *Inimicus brachyrhynchus*
* *Inimicus caledonicus*
* *Inimicus cuvieri*
* *Inimicus didactylus*
* אבנונית מרתיעה (*Inimicus filamentosus*)
* *Inimicus gruzovi*
* *Inimicus japonicus*
* *Inimicus joubini*
* *Inimicus sinensis*
* *Inimicus smirnovi*

קישורים חיצוניים
----------------

ויקישיתוף מדיה וקבצים בנושא **אבנונית** בוויקישיתוף
* אבנונית, באתר ITIS (באנגלית)
* אבנונית, באתר NCBI (באנגלית)
* אבנונית, באתר Animal Diversity Web (באנגלית)
* אבנונית, באתר GBIF (באנגלית)

הערות שוליים
------------

1. ↑  ע"פ האקדמיה ללשון העברית
**תורת ההצגות המודולורית** היא תחום באלגברה מופשטת, בו נחקרות הצגות של חבורות סופיות מעל שדות בעלי מאפיין חיובי. זהו תת-תחום של תורת ההצגות, בה נחקרות הצגות כלליות של חבורות סופיות. מקרה מעניין במיוחד בתורה זו הוא המקרה בו מאפיין השדה מחלק את גודל החבורה, בו משפט משקה לא תקף ולאלגברת החבורה יש רדיקל לא טריוויאלי.

בעוד שמדובר בנושא שעומד בפני עצמו, תחום זה גם קשור למספר תחומים בולטים נוספים במתמטיקה, בהם קומבינטוריקה, תורת המספרים וגאומטריה אלגברית. יתרה מכך, למידת תורת ההצגות המודולרית תורמת בתורה לתחומים הנ"ל. למחקר התחום עצמו תרמו מספר מתמטיקאים לאורך המאה ה-20, הבולטים בהם הם לאונרד יוג'ין דיקסון וריכרד בראואר. עבודתו של בראוור בתחום תרמה רבות לפיתוח הכלים שהובילו למשפט המיון לחבורות פשוטות סופיות.

  

כאמור לעיל, המקרה המעניין בתורה זו הוא המקרה בו מאפיין השדה לא זר לגודל החבורה. במקרה זה משפט משקה לא תקף; במקומו, חוקרים את המבנה של אלגברת החבורה בעזרת חלוקתה לבלוקים, שהם אוסף מקסימלי של אידיאלים דו-צדדיים שסכומם הישר שווה לאלגברה. חישוב הבלוקים נעשה בעזרת פירוק איבר היחידה לסכום של אידמפוטנטים של מרכז האלגברה. בלוקים אלו קשורים גם למודולים האי-פריקים של אלגברת החבורה, אשר בדר"כ לא יהיו פרויקטיביים.

ראו גם
------

* תורת ההצגות

לקריאה נוספת
------------

* Jean-Pierre Serre, Linear Representations of Finite Groups. Springer-Verlag (1977).


|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007541016205171
* BnF: cb12267183h (data)
* GND: 4311996-7
* LCCN: sh85086465
* SUDOC: 031460097

 |
**ג'מימה מונטאג** (באנגלית: **Jemima Montag**; נולדה ב-15 בפברואר 1998) היא אתלטית אוסטרלית-יהודייה, סגנית אלופת העולם (בודפשט 2023), אלופת חבר העמים הבריטי (גולד קוסט 2018), סגנית אלופת האוניברסיאדה (נאפולי 2019) ומקום שישי במשחקים האולימפיים (טוקיו 2020) בהליכה ל-20 ק"מ.

ביוגרפיה
--------

מונטאג נולדה במזרח מלבורן ויקטוריה, בת למשפחה יהודית. 

### 2018

באליפות אוקיאניה בהליכה תחרותית שנערכה באדלייד, אוסטרליה הדרומית בפברואר היא זכתה במדליית כסף בתחרות ל-20 ק"מ בתוצאה של 1:31:26 שעות.

#### אלופת חבר העמים בריטי

במשחקי חבר העמים שנערכו בגולד קוסט בשנת 2018 היא זכתה במדליית זהב בהליכה תחרותית ל-20 ק"מ בתוצאה של 1:32:50 שעות, לפני אלנה ברבר מניו זילנד (1:34:18 שעות) ובטן דייוויס מוויילס (1:36:08 שעות). 

### 2019

באליפות אוקיאניה בהליכה תחרותית שנערכה בטאונסוויל‎, קווינסלנד בפרבואר היא זכתה במדליית זהב בריצת ל-10 ק"מ בתוצאה של 43:50:84 דקות.

#### סגנית אלופת האוניברסיאדה

באוניברסיאדה שנערכה בנאפולי, איטליה ביולי 2019 האי זכתה במדליית כסף בהליכה תחרותית ל-20 ק"מ בתוצאה של 1:33:57 שעות, אחרי בת ארצה קייטי הייוורד (1:33:30 שעות) ולפני אנשקה דרהוטובה מצ'כיה (1:35:44 שעות). 

באליפות העולם שנערכה בדוחה שבקטר באוקטובר סיימה במקום עשירי בהליכה ל-20 ק"מ בתוצאה של 1:36:54 שעות.

### 2021

#### מקום שישי באולימפיאדת טוקיו

באולימפיאדת טוקיו שנערכה באוגוסט סיימה במקום שישי בהליכה ל-20 ק"מ בתוצאה של 1:30:39 שעות.

### 2022

#### מקום רביעי באליפות עולם

באליפות העולם שנערכה ביוג'ין שבאורגון, ארצות הברית ביולי היא סיימה במקום רביעי בהליכה ל-20 ק"מ בתוצאה של 1:28:17 שעות. חודש לאחר מכן, היא זכתה במדליית זהב במשחקי חבר העמים שנערכו בבירמינגהאם, בהליכה תחרותית ל-10,000 מטר בשיא משחקים חדש של 42:34.30 דקות, לפני פריאנקה גוסאוומי מהודו (43:38.83 דקות) ואמלי וומוסי נג'י מקניה (43:50.86 דקות)

### 2023

#### סגנית אלופת העולם

באליפות העולם שנערכה בבודפשט, הונגריה באוגוסט זכתה במדליית כסף בהליכה ל-20 ק"מ בתוצאה של 1:27.16 שעות, אחרי מריה פרס מספרד (1:26.51 שעות) ולפני אנטונלה פאלמיסאנו מאיטליה (1:27.26 שעות).

קישורים חיצוניים
----------------
הרפובליקה העממית של סיןהרפובליקה העממית של סין זהו שם סיני; שם המשפחה הוא לין. 

**לין ליאנגמינג** (במנדרינית תקנית: **林良铭**, בפין-יין: **Lín Liángmíng**; נולד ב-4 ביוני 1997 בשאנטואו שבגואנגדונג, סין) הוא כדורגלן סיני המשחק בעמדת קשר הכנף בקבוצת דאליין פרופשיונל מליגת העל הסינית ובנבחרת סין.

קריירת מועדונים
---------------

לין גדל במחלקת הנוער של גואנגג'ואו R&F. ב-22 ביולי 2015 עבר לין למחלקת הנוער של ריאל מדריד, בה חתם על חוזה לחמש שנים, והפך לשחקן המזרח אסייתי הראשון בהיסטוריה שחותם בריאל מדריד.{{הערה|曝皇马30万欧签下林良铭 富力：从未联系过我们\_体育\_腾讯网 באתר Sohu, ‏ 6 באוקטובר 2015 (בסינית) בעונת 2015/2016 שיחק במחלקת הנוער של ריאל מדריד, ובחודש יולי 2016 קודם לריאל מדריד קסטיליה, קבוצת המילואים של המועדון, עמה שיחק במסגרת הליגה הספרדית השלישית.

ב-24 באוגוסט 2017 הושאל לין לאלמריה מהליגה הספרדית השנייה למשך עונת 2017/2018, והחל לשחק בקבוצת המילואים של המועדון במסגרת הליגה הספרדית הרביעית. ב-5 בספטמבר ערך את הופעת הבכורה שלו בקבוצה הראשונה של המועדון, בהפסד 0–1 לקדיס במסגרת הסיבוב השני של גביע המלך הספרדי. ב-29 ביולי 2018, לאחר שקבוצת המילואים של אלמריה העפילה להליגה הספרדית השלישית, הוארכה השאלתו של לין בעונה נוספת. הוא שיחק בעיקר בקבוצת המילואים של המועדון, ובקבוצה הראשונה שיחק רק במסגרת גביע המלך הספרדי.

ב-30 באוגוסט 2019 חתם לין במאריטימו מליגת העל הפורטוגלית, והחל לשחק בקבוצת המילואים של המועדון. ב-28 בפברואר 2020 הושאל לין לדאליין פרופשיונל מליגת העל הסינית, וב-23 בספטמבר חתם על חוזה קבוע במועדון.

קריירה בינלאומית
----------------

ב-23 במרץ 2023 ערך לין את הופעת הבכורה שלו בנבחרת סין, בתיקו 0-0 נגד נבחרת ניו זילנד במשחק ידידות. ב-16 במרץ 2023 הבקיע את שער הבכורה שלו בנבחרת, בניצחון 0–4 על נבחרת מיאנמר במשחק ידידות.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol

הערות שוליים
------------

1. ↑  180万变22万!皇马强挖林良铭 富力吃哑巴亏\_中超\_新浪竞技风暴\_新浪网 באתר Sohu, ‏ 6 באוקטובר 2015 (בסינית)
2. ↑  Real Madrid reject 10M€ offer for Chinese player Lin Liangming באתר אס, 26 ביולי 2016 (באנגלית)
3. ↑  El chino Lin, cedido por el Real Madrid Castilla, llega para potenciar al filial באתר הרשמי של אלמריה, 24 באוגוסט 2017 (בספרדית)
4. ↑  Lin volverá a jugar en el Almería B en calidad de cedido por el Real Madrid באתר הרשמי של אלמריה, 29 ביולי 2018 (בספרדית)
5. ↑  BEM-VINDO LIANGMING LIN באתר הרשמי של מאריטימו, 30 באוגוסט 2019 (בפורטוגזית)
**ליסה מרי פרנקטי** (באנגלית: **Lisa Marie Franchetti**) (נולדה ב-25 באפריל 1964) היא קצינה בדרגת אדמירל בצי ארצות הברית המכהנת כראש המבצעים הימיים.

ביוגרפיה
--------

פרנקטי נולדה ברוצ'סטר שבמדינת ניו יורק. ב-1985 סיימה לימודי תואר ראשון והתגייסה לצי ארצות הברית במסגרת תוכנית עתודת הקצונה. לאחר שנתיים בהן שירתה במרכז הגיוס של הצי עברה ב-1987 לשרת במערך הימי. היא סיימה קורס חובלים בניופורט והוצבה באוניית העזר "שננדואה". לאחר מכן שירתה באוניית העזר "USS Monongahela". עם פתיחת האפשרות לשירות נשים במערך הלוחם של הצי ב-1994, עברה לשרת במשחתת "USS Moosbrugger", שימשה כקצינת מטה בפלגת המשחתות השנייה, כסגנית מפקד המשחתת "USS Stout" וכעוזרת קצין המבצעים של קבוצת התקיפה על נושאת המטוסים "ג'ורג' וושינגטון".

פרנקטי פיקדה על המשחתת "USS Ross" (ספטמבר 2003 עד מרץ 2005) ופיקדה על פלגת המשחתות ה-21 כשהיא על נושאת המטוסים "ג'ון סטניס" (דצמבר 2009 עד מרץ 2011). במסגרת זאת עמדה בראש כוח המשלוח ההומניטרי של הצי "Pacific Partnership" ב-2010 בראשות אוניית בית-חולים "USNS Mercy".

תפקידי מטה שמילאה ביבשה כללו בין היתר שירות כעוזרת לסגן ראש המבצעים הימיים, מפקדת גדוד באקדמיה הימית של ארצות הברית, ועוזרת צבאית למזכיר הצי.

בספטמבר 2013 מונתה למפקדת כוחות הצי בקוריאה, והייתה האישה הראשונה לכהן בתפקיד זה. באוגוסט 2015 מונתה למפקדת קבוצת התקיפה התשיעית כשהיא מוצבת על נושאת המטוסים "ג'ורג' וושינגטון" ונושאת המטוסים "תאודור רוזוולט". בינואר 2016 מונתה במקביל גם למפקדת קבוצת התקיפה ה-15. ביוני 2016 מונתה לראש מטה אגף התכנון במטות המשולבים.

במרץ 2018 מונתה למפקדת הצי השישי של ארצות הברית. כמפקדת הצי הובילה את התקיפה הראשונה של צוללת מסוג וירג'יניה במהלך המתקפה המשולבת על דמשק וחומס. ב-2020 מונתה לראש אגף תכנון ואסטרטגיה במטה הצי. 

בספטמבר 2022 מונתה לסגנית ראש המבצעים הימיים והועלתה לדרגת אדמירל.

ביולי 2023 הודיע הנשיא ביידן כי בחר בפרנקטי למפקדת הצי הבאה, היא תהיה האישה הראשונה להנהיג את הצי. באוגוסט אותה שנה מונתה למפקדת הצי בפועל לאחר פרישתו של מייקל גילדיי. ב-2 בנובמבר 2023 החלה לכהן כמפקדת הצי.

פרנקטי בעלת תואר ראשון בעיתונאות מאוניברסיטת נורת'ווסטרן, היא בוגרת מכללת המלחמה של הצי ובעלת תואר שני בניהול ארגוני מאוניברסיטת פיניקס. היא נשואה ואם לבת.

קישורים חיצוניים
----------------

ויקישיתוף מדיה וקבצים בנושא **ליסה פרנקטי** בוויקישיתוף
* ביוגרפיה באתר צי ארצות הברית
* ליסה פרנקטי, באתר בוגרי אוניברסיטת נורת'ווסטרן

הערות שוליים
------------

1. 1 2  Chief of U.S. Navy Korea wants more female officers to follow her suit, ‏koreaobserver.com, ‏8 בינואר 2014
2. ↑  Carrier Strike Group 15 Holds Change of Command Ceremony. אתר צי ארצות הברית, 20 ביוני 2016
3. ↑  CCSG-9 Holds Change of Command, אתר צי ארצות הברית, 2 ביוני 2016
4. ↑  Rear Adm. Lisa Franchetti Nominated to Lead U.S. 6th Fleet, ‏usni.org, ‏31 באוקטובר 2017

|  |  |
| --- | --- |
| בקרת זהויות עריכת הנתון בוויקינתונים | 
* GND: 1200136322
* VIAF: 11157467870422321938
* WorldCat (עם VIAF): 11157467870422321938

 |
**ליוואי למאר סמואלס קולוויל** (באנגלית: **Levi Lemar Samuels Colwill**; נולד ב-26 בפברואר 2003 בסאות'המפטון שבאנגליה) הוא כדורגלן אנגלי המשחק בעמדת הבלם בצ'לסי מהפרמייר ליג, ובנבחרת אנגליה עד גיל 21.

קריירת מועדונים
---------------

קולוויל גדל במחלקת הנוער של צ'לסי. ב-25 ביוני 2021 הושאל קולוויל למשך עונה אחת להאדרספילד טאון מהפוטבול ליג צ'מפיונשיפ. ב-1 באוגוסט ערך את הופעת הבכורה שלו במועדון, בניצחון על שפילד ונסדיי במסגרת גביע הפוטבול ליג. ב-7 באוגוסט ערך את הופעת הבכורה שלו בליגה, בתיקו 1-1 נגד דרבי קאונטי במסגרת המחזור הראשון. ב-21 באוגוסט הבקיע את שער הבכורה שלו במועדון, בניצחון 2-1 על שפילד יונייטד במסגרת המחזור הרביעי בליגה. בסך הכל ערך 31 הופעות ליגה במדי המועדון, בהן הבקיע שני שערים.

ב-5 באוגוסט 2022 הושאל קולוויל למשך עונת 2022/2023 לברייטון אנד הוב אלביון מהפרמייר ליג. ב-7 באוגוסט ערך את הופעת הבכורה שלו במועדון, בניצחון 2-1 על מנצ'סטר יונייטד במסגרת המחזור הראשון בליגה.

קישורים חיצוניים
----------------

ויקישיתוף מדיה וקבצים בנושא **ליוואי קולוויל** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Championship loan for Colwill באתר הרשמי של צ'לסי, 25 ביוני 2021 (באנגלית)
2. ↑  Chelsea defender Levi Colwill joins Albion on loan באתר הרשמי של ברייטון אנד הוב אלביון, 5 באוגוסט 2022 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ליוואי קולוויל"**.
אין לבלבל עם אין לבלבל ערך זה, העוסק בשפת תכנות, עם הערך "Small Talk", העוסק בשיר.

**סמולטוק** (**Smalltalk**) היא שפת תכנות מונחית-עצמים טהורה - השפה הראשונה שמימשה את רוב המאפיינים המקובלים של תכנות מונחה-עצמים. בנוסף, סמולטוק היא בעלת טיפוסיות דינמית ויכולת התבוננות פנימה (Reflective). פיתוח בשפה מבוצע לרוב בסביבת פיתוח משולבת בעלת ממשק משתמש גרפי, אליה תוכננה השפה מלכתחילה.

תוכנות בסמולטוק על פי רוב עוברות הידור ל-Bytecode, מעין שפת-מכונה-אבסטרקטית, המפורשת בזמן-ריצה על ידי מכונה וירטואלית. מנגנון זה נקרא "הידור Just-In-Time" ‏(JIT), והוא נפוץ בשפות מודרניות רבות (כגון ג'אווה ו-#C).

היסטוריה
--------

סמולטוק פותחה במהלך שנות ה-70, כחלק מעבודה של צוות ב-Xerox PARC. חלק מיעודה המקורי של סמולטוק היה כשפה ללימוד תכנות, ומכאן ככל הנראה מקור שמה הלא יומרני. סמולטוק הושפעה רבות מהחידושים המהפכניים שבאו לעולם לראשונה בתוכנה Sketchpad ובשפת התכנות Simula, ומאפיינים רבים של השפה הם המשך ישיר למאפיינים המצויים בהן. הגרסה הפופולרית הראשונה של השפה נקראה Smalltalk-80, והיא קנתה לה קהילה של משתמשים הממשיכים לפתח אותה באופן פעיל גם בימים אלה.

שיא השימוש בסמולטוק היה מסוף שנות ה-80 ועד אמצע שנות ה-90. השפה השפיעה רבות על פיתוח שפות תבנית, תבניות עיצוב וארכיטקטורה, הידור דינאמי, מכונות וירטואליות ועוד.

תכנות מונחה עצמים
-----------------

הטרמינולוגיה של סמולטוק שונה מעט מזו המקובלת כיום בשפות מונחות-עצמים המקובלות בתעשייה (למעט שפת Ruby, שירשה חלק מהטרמינולוגיה הזאת), בשל הבדלים מהותיים בין השפות בהתנהגות של אובייקטים.

אובייקט בסמולטוק יכול לבצע בדיוק שלושה דברים:

1. להחזיק **מצב** (אוסף של התייחסויות לאובייקטים אחרים - "שדות" או "משתני מופע").
2. לקבל **הודעה** מאובייקט אחר.
3. במהלך עיבוד של הודעה, לשלוח הודעה לאובייקט אחר.

המצב שאובייקט מחזיק הוא תמיד פרטי לאובייקט. אובייקטים אחרים יכולים לתשאל או לשנות את המצב הזה אך ורק באמצעות שליחה של בקשות (הודעות) לאובייקט לעשות זאת. כל הודעה עשויה להישלח לכל אובייקט: כאשר מתקבלת הודעה, האובייקט המקבל מחליט האם ההודעה הזאת היא ראויה, וכיצד להגיב לה. 

סמולטוק היא שפת תכנות מונחית-עצמים "טהורה". משמעות הדבר היא כי, בניגוד לשפת ג'אווה או ++C, אין כל הבדל בין ערכים שהם אובייקטים לבין ערכים שהם טיפוסים פרימיטיביים, בסיסיים. בסמולטוק, ערכים פרימיטיביים כגון מספרים שלמים, ערכי-אמת או תווים, גם הם אובייקטים, במובן שהם **מופעים** (Instance) של מחלקות מתאימות, ופעולות עליהם מבוצעות באמצעות שליחה של הודעות. מתכנת יכול לשנות את המחלקות שמממשות את הערכים הפרימיטיביים, כך שתוגדר התנהגות חדשה עבור מופעים שלהן. למשל, על מנת לממש מבנה בקרת-זרימה או לשנות את התנהגותם של המבנים הקיימים (בסמולטוק גם פקודות תנאי או לולאות ממומשות כאובייקטים). נפוץ לסכם עובדה זאת במשפט "בסמולטוק **כל דבר** הוא אובייקט", אם כי מדויק יותר לומר כי כל ה**ערכים** הם אובייקטים.

כיוון שכל ערך הוא אובייקט, מחלקות גם הן אובייקטים, והן מופעים של מטה-מחלקות. מטה-מחלקות גם הן אובייקטים, והן מופע של המחלקה Metaclass. בלוקים של פקודות וביטויים גם הם אובייקטים.

קישורים חיצוניים
----------------

* Smalltalk.org - קידום השפה
* Why Smalltalk? - קהילת מפתחים
* Smalltalk Central - אתר מרכזי בקהילה
* מצגת וידאו של Smalltalk-80
* מדריך שפת Smalltalk, באתר UnderWarrior

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007534093605171
* BnF: cb12158691c (data)
* LCCN: sh87003115
* SUDOC: 030104092

 |
**מאלו גוסטו** (בצרפתית: **Malo Gusto**; נולד ב-19 במאי 2003) הוא כדורגלן צרפתי ממוצא ברזילאי, המשחק בעמדת המגן הימני בצ’לסי.

קריירה
------

מאלו גוסטו נולד בדסאן-שרפיו, במטרופולין ליון שבצרפת. בתחילה החל לשחק רוגבי בתמיכת אביו, אך גוסטו בחר במהרה לשחק כדורגל, תוך כדי לימודים לתואר ראשון בטכנולוגיה.

גוסטו החל לשחק ב- ASVF, מאוחר יותר הצטרף לבורגון-ז'אליו בה שיחק עונה אחת, בטרם הצטרף לאקדמיה של אולימפיק ליון בגיל 14. בדצמבר 2021 חתם על החוזה המקצועי הראשון שלו במועדון. באותו שלב הוא כבר רשם כמה הופעות בקבוצה הבוגרת של המועדון. הוא ערך את הופעת הבכורה שלו בליג 1 ב-24 בינואר 2021, בניצחון 0–5 על סנט אטיין.

קישורים חיצוניים
----------------

ויקישיתוף מדיה וקבצים בנושא **מאלו גוסטו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Football. Un jeune Nord-Isérois passe pro avec l’OL, www.ledauphine.com (ב־)
**אדריאן בנקס** (נולד ב-9 בפברואר 1986) הוא כדורסלן אמריקאי-ישראלי, המשחק בבני הרצליה. גובהו 1.91 מ' והוא משחק בעמדת הקלע בקבוצת בני הרצליה.

ביוגרפיה
--------

בנקס נולד בממפיס. הוא החל את דרכו בכדורסל המכללות במכללה הקהילתית של צפון-מערב מיסיסיפי, ואחרי שנתיים עבר לאוניברסיטת ארקנסו. הוא היה לשחקן השביעי בתולדות האוניברסיטה שקולע למעלה מ-1,000 נקודות. בצד זאת, היה מעורב בתקרית בה ירה באוויר במועדון לילה. בנקס טען כי מצא את האקדח וירה כדי לוודא שהוא ריק מכדורים. לא הוגש נגדו כתב אישום, אך הוא הושעה לתקופה ארוכה ממשחק.

לאחר סיום לימודיו ב-2008 החל לשחק בקבוצות אירופיות. הוא החל במועדון הבלגי וו וולבס ורווייר-פפינסטר, ולאחר עונה אחת עבר ללייז' באסקט, ששיחקה גם ביורוצ'לנג'. באותה עונה סיימה לייז' במקום הראשון בסיום משחקי הליגה הסדירה, אך בגמר הפלייאוף הפסידה לספירו שרלרואה, וכן זכתה בסופרקאפ הבלגי. בנקס היה למלך הסלים של היורוצ'לנג', עם 18 נקודות בממוצע למשחק.

בשנת 2010 הגיע בנקס לראשונה לישראל, והצטרף לאליצור עירוני נתניה, בליגת העל. בשנת 2011 ניצח בתחרות ההטבעות של משחק האולסטאר. באותה עונה היה שותף להפסד של נתניה בגמר גביע המדינה למכבי תל אביב, תוך שהוא קולע 22 בגמר. ובעונת 2011/2012 היה מלך הסלים של ליגת העל, עם 21.5 נקודות בממוצע למשחק.

ב-2012 הצטרף בנקס לפלקנסטרו וארזה מליגת העל האיטלקית. לאחר עונה אחת שב לישראל, להפועל גלבוע גליל, אך שוחרר ממנה לאחר שבועות ספורים, ובמשך מרבית העונה שיחק בווארזה. ב-2014 עבר בנקס לאבלינו, אף היא מהליגה האיטלקית, ובעונת 2015/2016 שיחק בקבוצה איטלקית שלישית, ניו באסקט ברינדיזי.

ב-2016 שב לישראל, והצטרף להפועל תל אביב. בנקס היה אחד השחקנים החשובים בקבוצה, וב-2018 הוביל את הקבוצה לחצי גמר הפיינל פור (בו הפסידה הקבוצה ליריבה העירונית - מכבי תל אביב), מה שעזר לבנקס לקטוף את תואר השחקן השישי בליגת העל.

ב-17 ביולי 2018, לאחר שנתיים במדי הפועל תל אביב, שב בנקס לקדנציה שנייה בקבוצתו ממנה הגיע להפועל תל אביב, ניו באסקט ברינדיזי בחוזה לשנתיים. ביוני 2020 חתם בפורטיטודו בולוניה.

ב-11 בנובמבר 2023 שב לישראל וחתם בבני הרצליה.

חייו האישיים
------------

בנקס נשוי לרייצ'ל, בתו של איש העסקים היהודי-אמריקני דייוויד קולברן, שהיה בעבר בעליה של אליצור עירוני נתניה, וכיום מבעלי הפועל תל אביב. הוא אב לשני ילדים, אחד מנישואיו ואחד ממערכת יחסים קודמת.

קישורים חיצוניים
----------------

ויקישיתוף מדיה וקבצים בנושא **אדריאן בנקס** בוויקישיתוף

* פרופיל, באתר Sports-Reference
* פרופיל, באתר eurobasket
* אדריאן בנקס באתר sports-reference
* אתר למנויים בלבד עירד צפריר, אדריאן בנקס: "הפסקתי להיות אכפתי, ולכן התפוקה עלתה", באתר הארץ, 6 ביוני 2018

הערות שוליים
------------

1. ↑  החשבון הרשמי של קבוצת בני הרצליה, אדריאן בנקס, ברוך הבא להרצליה!, באתר X (לשעבר Twitter), ‏11.11.23
2. ↑  דובי פיק ועמית קרקו, ‏בנקס נחת בארץ: חייב לאוהדים של הפועל ת"א, באתר ONE‏, 17 באוגוסט 2016

| השחקן השישי בליגת העל בכדורסל |
| --- |
| 

|  |
| --- |
| 2004: חג'ג' • 2005: ברנר • 2006: לא נבחר • 2007: לא נבחר • 2008: כספי • 2009: ג'פרסון • 2010: ג'טר • 2011: נעימי • 2012: טיוס • 2013: אורלנד • 2014: בלו • 2015: גפני • 2016: טימור • 2017: סיגרס • 2018: בנקס • 2019: בריימו • 2020: בריימו • 2021: פניני • 2022: אדמס • 2023: טימור |

 |
*Ponticulothrips diospyrosi* על אצבע של אדם
**תְּרִיפְּסָאִים** (באנגלית: **Thrips**, שם מדעי: Thysanoptera) היא סדרה של חרקים קטנים מעוטרי כנפיים. חרקי התריפס ניזונים ממגוון רחב של צמחים ובעלי חיים על ידי ניקוב חריר בהם ושתיית התוכן.

מינים רבים של תריפס נחשבים מזיק חקלאי מפני שהם ניזונים מצומח בעל חשיבות מסחרית כמו בגידולים תירס, בצל, פלפל, תות-שדה, מלון, מלפפון, חציל, שעועית, עגבנייה ואחרים. מינים אחרים ניזונים מחרקים אחרים כגון אקריות ונחשבים מועילים. מינים נוספים ניזונים מאבקה או נבגי פטריות.

מאפיינים
--------

גודלן בדרך כלל זעיר עם אורך של עד מילימטר אחד ואינם מיטיבי עוּף, אם כי הם יכולים להינשא למרחקים גדולים על גבי משב רוח.

בתנאים נכונים הם יכולים להתפתח בקצב אקספוננציאלי ולצור מושבות גדולות היוצרות מטרד לבני אדם.

ברישומים מדעיים תועדו יותר מ-5,000 מינים שונים של תריפס.

מבין המינים המוכרים בישראל כמזיקים פעילים נמנים: תריפס קליפורני, תריפס הקיקיון, תריפס הפרחים המערבי, תריפס סורי, תריפס הפיקוס ותריפס הטבק.

קישורים חיצוניים
----------------

ויקישיתוף מדיה וקבצים בנושא **תריפסאים** בוויקישיתוף
* תריפסאים, באתר אנציקלופדיה בריטניקה (באנגלית)
* תריפסאים, באתר ITIS (באנגלית)

* תריפסאים, באתר NCBI (באנגלית)

* תריפסאים, באתר Animal Diversity Web (באנגלית)

* תריפסאים, באתר האנציקלופדיה של החיים (באנגלית)

* תריפסאים, באתר GBIF (באנגלית)
* הדברה ביולוגית לתריפס קליפורני באתר biobee

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007536586405171
* LNB: 000317745
* NDL: 00560419
* NKC: ph137357

 |



* תריפסאים, באתר המכון למצוות התלויות בארץ
קברו של ראובן ירון בבית הקברות של קיבוץ שער העמקים
**ראובן ירון** (18 בספטמבר 1932, אוסייק, ממלכת יוגוסלביה - 3 בנובמבר 1956, סמוך לדהב במהלך מבצע סיני) היה מנצח, מוזיקאי ומלחין ישראלי ממייסדי מקהלת רינת.

קורות חייו
----------

נולד באוסייק כרוּבֶּן מִיכָאִיל פְרָיְיבֶּרְגֶר (בסרבו-קרואטית: Ruben Mihael Freiberger) לאירנה ושלום פרייברגר אשר כיהן בהמשך כרב הראשי ליהודי זאגרב.

באפריל 1941 פלשה גרמניה הנאצית ליוגוסלביה והכניעה את צבאה תוך ימים אחדים. אזור קרואטיה נמסר לחזקת ממשלת הבובות של האוסטאשה והוחל ברדיפות יהודים. אביו נעזר בקשריו האישיים עם אלויזיה סטפינאץ הבישוף של זאגרב והצליח להבריח מהעיר 11 מילדי הקהילה ובכללם בנו רובן מיכאיל. רובן הגיע ברכבת לאיסטנבול וממנה לארץ ישראל המנדטורית, שם נקלט בחברת הנוער של קיבוץ שער העמקים. כל בני משפחת פרייברגר שנותרו בזאגרב נרצחו במחנה ההשמדה אושוויץ.

לאחר השירות הצבאי הוא עברת את שמו לראובן ירון והחל בלימודי מוזיקה בתל אביב אצל מרדכי סתר. ירון נמנה עם הגרעין המייסד של מקהלת רינת. ביוני 1956 זכתה המקהלה בפרס ראשון בתחרות מקהלות שנערכה בפריז, לביצוע קומפוזיציה של ראובן ירון ובניצוחו של גרי ברתיני. בתחרות נטלו חלק מקהלות מ-16 מדינות והזכייה עוררה הדים תקשורתיים בארץ ובעולם.

ירון הלחין עשרה שירים ליחיד ולמקהלה ושני פרקי נגינה. יצירתו "משיר השירים" זכתה בפרס נסימוב תשי"ז.

ירון נהרג ב-3 בנובמבר 1956 במלחמת סיני, כאשר לחם כחייל במילואים בקרב באזור דהב. הוא הובא לקבורה זמנית באילת, ובהמשך נטמן בבית העלמין בשער העמקים.

קישורים חיצוניים
----------------

ויקישיתוף מדיה וקבצים בנושא **ראובן ירון** בוויקישיתוף

* ראובן ירון, דף שער בספרייה הלאומית
* ראובן ירון - פועלו של היוצר, באתר "שירה עובדת"
* אזכרה באילת, דבר, 26 בדצמבר 1956
* ראובן ירון, באתר "יזכור"

הערות שוליים
------------

1. ↑  מלחינים ומוזיקאים בין קרואטיה לישראל, באתר docslide.net.
2. ↑  נצחונות ישראליים בפאריס, דבר, 25 ביוני 1956.
3. ↑  ראובן ירון, בתוך: "תצליל, למחקר המוזיקה ולביבליוגרפיה", כרך 3, גיליון 7, 1967, עמוד 167.
4. ↑  מיצירות ראובן ירון, הוצאת מרכז לתרבות ולחינוך של ההסתדרות הכללית בשיתוף הקיבוץ הארצי השומר הצעיר, תשי"ח. "פרס נסימוב", נוסד על ידי המרכז לתרבות והסברה של ההסתדרות לזכרו של המלחין נסים נסימוב - מי שכיהן בראש המדור למוזיקה מטעם ההסתדרות עד 1951. הפרס נועד לעודד מלחינים צעירים להלחין למקהלות. עם חבר השופטים נמנו אלכסנדר אוריה בוסקוביץ', ידידיה אדמון, ארנסט הורוביץ, מרדכי סתר, פרנק פלג, עדן פרטוש, שלמה קפלן, ומטעם המרכז לתרבות ישעיהו אברך. החל משנת 1954 נמנה עם צוות השופטים גם פאול בן-חיים. מקור: מחלקת המוזיקה, בית הספרים הלאומי והאוניברסיטאי, האוניברסיטה העברית, ירושלים. "פרס נסימוב", שנת 1952.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007312571005171
* BnF: cb16537710d (data)
* ISNI: 0000 0000 6876 4796
* SNAC: w6sb60q3
* VIAF: 97544513
* WorldCat: viaf-97544513

 |
**נמל החלל האזורי המרכז-אטלנטי** (אנגלית: **Mid-Atlantic Regional Spaceport**), הוא נמל החלל שממוקם בחוף המזרחי של וירג'יניה כ-160 ק"מ צפון-מזרחית מנורפוק בשטח שהיה שייך בעבר למתקן הטיסות וולופס. המתקן מנוהל על ידי Virginia Spaceport Authority שנמצא בבעלות מדינת וירגיניה. הוא מיועד לשיגורים מסחריים בלבד.

היסטוריה
--------

בשנת 1995 מדינת וירגיניה החליטה לקדם הקמת מתקן לשיגורים לחלל. בשנת 1997 נחתם הסכם עם נאס"א על הקצאת שטח ל"מרכז טיסות לחלל וירג'יניה" משטחי מרכז הטיסות וולופס. בשנת 2003 מושלי וירגיניה ומרילנד סוכמו עקרונות לניצול המתקן לטיסות מסחריות ושם של המתקן שונה לשם הנוכחי.

כני שיגור
---------

כן שיגור LP-0A נבנה במקור למשגר מדגם Conestoga. השיגור הראשון בוצע בשנת 1995 ולא הצליח. בהמשך מגדל שיגורים פורק ונבנה חדש תוך התאמה לשיגורי משגר "אנטרס". המתקן כולל גם מרכז אינטגרציה. בשנת 2014 כתוצאה מכישלון בשיגור נגרם נזק משמעותי לכן שיגור. בשנת 2015 השיגורים חודשו.

כן שיגור LP-0B נבנה במהלך שנת 1999 ושודרג בשנת 2008. הוא מיועד לשיגורי משגר מדגם "מינוטאור".

כן שיגור LC-2 נבנה בשנת 2020 ומיועד לשיגוריי משגר מדגם "אלקטרון". השיגור הראשון בוצע בינואר 2023.

קישורים חיצוניים
----------------

ויקישיתוף מדיה וקבצים בנושא **נמל החלל האזורי המרכז-אטלנטי** בוויקישיתוף
* 
* תוכנית לניצול האתר

הערות שוליים
------------

1. ↑  Greg Botelho, Unmanned NASA-contracted rocket explodes over eastern Virginia, CNN, ‏2014-10-28 (באנגלית)
**סקוט קווין ווקר** (באנגלית: **Scott Kevin Walker**; נולד ב-2 בנובמבר 1967) הוא פוליטיקאי אמריקאי מהמפלגה הרפובליקנית, שכיהן כמושל מדינת ויסקונסין בשנים 2011–2019.

ביוגרפיה
--------

ווקר נולד בקולורדו ספרינגס שבמדינת קולורדו. אביו היה כומר וב-1977 עברה המשפחה לוויסקונסין בעקבות משרה שקיבל האב. ווקר החל ללמוד באוניברסיטת מרקט ובמקביל עבד בחברת IBM, הוא לא סיים את התואר וב-1990 החל לעבוד כאיש שיווק בארגון הצלב האדום.

ב-1993 נבחר לאספה המחוקקת של מדינת ויסקונסין ומאז נבחר שוב עוד ארבע פעמים. ב-2002 נבחר למנהל מחוז מילווקי וכיהן בתפקיד במשך שמונה שנים.

ב-2010 נבחר למושל ויסקונסין לאחר שזכה ב-52% מקולות המצביעים. בינואר 2011 החל את תקופת כהונתו. מיד עם כניסתו לתפקיד החל לקדם חקיקה כלכלית של הורדת מיסים לעסקים וכן צעדים לצמצום הגרעון התקציבי הגבוה של המדינה. אחד החוקים שניסה להעביר כלל פגיעה בכוחות איגודי העובדים הגדולים, מה שהביא לגל מחאות והפגנות נגדו ובעדו בהיקפים גדולים שזכו לתשומת לב לאומית. המחאה הובילה ל-Recall Election ב-2012 בהן נבחר ווקר ברוב של 53%. בנובמבר 2014 נבחר לכהונה שנייה כמושל ברוב של 52%. התמודד בשנת 2018 על כהונה שלישית, והפסיד למועמד הדמוקרטי, טוני איוורס.

ביולי 2015 הכריז על כוונתו להתמודד בבחירות המקדימות של המפלגה הרפובליקנית לבחירות ב-2016. ב-21 בספטמבר הודיע על פרישתו מן המרוץ עוד לפני תחילת הבחירות עצמן.

ב-2018 ווקר רץ שוב למשרת המושל, אבל הוא הפסיד בבחירות לטוני אייברס מהמפלגה הדמוקרטית. למרות זאת, הוא חתם על חוק חדש שמסיר מספר כוחות חשובים ממשרד המושל ומעניק אותם לבית המחוקקים של ויסקונסין. מבקריו של ווקר טענו כי ווקר חתם על החוק הזה כי רוב חברי בית המחוקקת ויסקונסין יהיו מהמפלגה הרפובליקנית, מפלגת ווקר, אבל המושל החדש יהיה מהמפלגה הדמוקרטית.

ווקר נשוי ואב לשני בנים.

קישורים חיצוניים
----------------

ויקישיתוף מדיה וקבצים בנושא **סקוט ווקר** בוויקישיתוף
* 

* אתר האינטרנט הרשמי של סקוט ווקר (באנגלית)

* אתר האינטרנט הרשמי של סקוט ווקר (באנגלית)
* סקוט ווקר, ברשת החברתית אקס (טוויטר)

* סקוט ווקר, ברשת החברתית אינסטגרם

* סקוט ווקר, ברשת החברתית LinkedIn

* סקוט ווקר, סרטונים בערוץ היוטיוב
* סקוט ווקר, באתר אנציקלופדיה בריטניקה (באנגלית)
* סקוט ווקר מושל ויסקונסין
* סוכנויות הידיעות, מושל ויסקונסין ניצח, הרפובליקנים חוגגים, באתר nrg‏, 6 ביוני 2012
* אתר למנויים בלבד הניו יורק טיימס, "עדיף שחור, נכה, הומו יהודי, רק לא דמוקרט" - מושל ויסקונסין מסתבך, באתר TheMarker‏, 23 בפברואר 2014
* נטשה מוזגוביה, ויסקונסין בחרה בבחירות החוזרות את אותו מושל רפובליקאי, באתר הארץ, 6 ביוני 2012
* בועז ביסמוט, "כנשיא, אשיב היחסים עם ישראל לאיתנם", באתר ישראל היום, 21 במאי 2015
* אתר למנויים בלבד בן שלו, פרידה מסקוט ווקר: האיש שלא רצה להיות סתם אליל פופ, באתר הארץ, 3 באפריל 2019

הערות שוליים
------------

1. ↑  Walker suspends 2016 campaign, urges party to find Trump alternative,‏ פוקס ניוז, 21 בספטמבר 2015
2. ↑  Lame-duck Wisconsin Gov. Scott Walker signs bills weakening Democratic successor, NBC News (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 1191485196
* ISNI: 0000 0001 0837 5841
* LCCN: nb2005013487
* VIAF: 65990057
* WorldCat: lccn-nb2005013487

 |
**יואניס מליסאנידיס** (ביוונית: **Ιωάννης Μελισσανίδης**; נולד ב-27 במרץ 1977) הוא מתעמל יווני לשעבר, אלוף אולימפי (אטלנטה 1996), סגן אלוף עולם (בריזביין 1994) וסגן אלוף אירופה (1998) בתרגיל קרקע ובכך היה למתעמל הייווני הראשון שזכה במדליה באליפות עולם. נוסף לכך, הוא אלוף אירופה (1998) בתרגיל קפיצות.

מליסאנידיס הוא הספורטאי האולימפי היווני הראשון שיצא מהארון כהומו.

ביוגרפיה
--------

מליסאנידיס נולד במינכן, גרמניה למשפחה יוונית בשל עבודת הוריו. בגיל שנתיים חזרה משפחתו לסלוניקי. למרות התנגדות מצד הוריו, הוא החל להתאמן בהתעמלות ובריקוד בלט קלאסי בגיל 9.

### 1991

באליפות אירופה לנוער שנערכה בשנת 1991 הוא זכה במדליית ארד בתרגיל קרקע.

### 1993

#### אלוף אירופה לנוער

באליפות אירופה לנוער שנערכה בשנת 1993 הוא זכה בשתי מדליות, זהב וארד. מדליית זהב בתרגיל קרקע ומדליית ארד בתרגיל קפיצות.

### 1994

באליפות אירופה לנוער שנערכה בשנת 1994 הוא הגן על תוארו וזכה במדליית זהב בתרגיל קרקע.

#### סגן אלוף עולם

באליפות העולם שנערכה בבריזביין, אוסטרליה באותה שנה זכה במדליית כסף בתרגיל קרקע ביחד עם ניל תומאס מהממלכה המאוחדת (9.687 נק'), אחרי ויטלי שרבו מבלארוס (9.725 נק') ובכך היה למתעמל הייווני הראשון שזכה במדליה באליפות עולם.

### 1996

#### אלוף אולימפי

באולימפיאדת אטלנטה זכה במדליית זהב בתרגיל קרקע בתוצאה של 9.850 נק', לפני לי שיאושואנג מהרפובליקה העממית של סין (9.837 נק') ואלכסיי נמוב מרוסיה (9.800 נק'). נוסף לכך, הוא סיים במקום 52 בתחרות קרב רב אישי בתוצאה של 109.975 נק' ובכך היה למתעמל הייווני הראשון שזכה במדליה אולימפית בהתעמלות מאז אולימפיאדת אתונה (1906).

### 1998

#### אלוף אירופה

באליפות אירופה שנערכה בסנקט פטרבורג, רוסיה בשנת 1998 זכה בדתי מדליות, זהב וכסף. מדליית זהב בקפיצות ומדליית כסף בתרגיל קרקע.

### 2000

מליסאנידיס השתתף באולימפיאדת סידני סיים במקום שביעי בתרגיל קפיצות בתוצאה של 9.262 נק' ובתרגיל מתח אבל סבל מפציעה.

### 2004

בטקס הפתיחה של אולימפיאדת אתונה היה אחד מנושאי הלפיד האולימפי.

חיים אישיים
-----------

מליסאנידיס יצא מהארון כהומו בשנת 1996. הוא תומך בגרינפיס. בשנת 2003, תמך בפומבי בקמפיין של קרן מלינה מרקורי להחזרת פסלי הפרתנון מהמוזיאון הבריטי ליוון. החל בשנת 2008, החל ללמוד באקדמיה האמריקאית לאמנויות הדרמה בלוס אנג'לס.

הנצחה
-----

אולם התעמלות בסלוניקי נקרא על שמו.

תארים והישגים
-------------

* ב-1996 זכה בתואר ספורטאי השנה ביוון.

ראו גם
------

| עיינו גם בפורטלים: |
| --- |
|  | **פורטל להט"ב** |
|  | **פורטל ספורט** |

* להט"בים במשחקים האולימפיים

קישורים חיצוניים
----------------

* יואניס מליסאנידיס, באתר olympedia.org
* יואניס מליסאנידיס, באתר התאחדות ההתעמלות הבין-לאומית

הערות שוליים
------------
**מרכז החלל סאטיש דאוון** (בהינדי: **सतीश धवन अंतरिक्ष केंद्**,‏ **Satish Dhawan Space Centre**) הוא נמל חלל במדינת אנדרה פרדש שבהודו. בשנת 2002 שונה שמו של המתקן לשם הנוכחי לכבוד סאטיש דאוון, ראש תוכנית החלל ההודית בעבר.

היסטוריה
--------

האי סריחאריקוטה נבחר להקמת מרכז שיגורים לחלל בשנת 1969. בשנת 1971 לראשונה שוגר טיל לטיסה תת-מסלולית. בשנת 1979 לראשונה בוצע שיגור חללית לחלל, אך עקב בעיה בשלב השני של משגר החללית לא הגיע למסלול המתוכנן. השיגור המוצלח הראשון בוצע ב-18 ביולי 1980. כן שיגור SLV3 היה פעיל עד לשנת 1994. בסך הכול בוצעו ממנו 8 שיגורים מהם 3 נכשלו.

בשנת 1993 החלה הפעלת כן שיגור נוסף - First Launch Pad. הוא היה מיועד למשגר מדגם PSLV ובהמשך הותאם למשגרים אחרים. בשנת 2013 בכן שיגור זה שוגרה גשושית הודית למאדים Mars Orbiter Mission. הוא עובר שדרוג ועם סיומו יהיה מתאים ל-15 שיגורים שנתיים. נכון לשנת 2022 שוגרו מכן זה 44 שיגורים מהם 3 נכשלו.

בשנת 2003 החל לפעול כן שיגור Second Launch Pad. מכן שיגור זה בשנת 2008 שוגרה גשושית הודית ראשונה לירח צ'אנדריאן 1. נכון לשנת 2022 שוגרו מכן זה 31 שיגורים מהם 5 נכשלו.

בשנת 2012 החלו עבודות תכנון להקמת כן Third Launch Pad. הוא מיועד לשיגור חללית מאוישת הודית ראשונה בשנת 2024. 

שטח האתר הוא כ-175 קמ"ר. הוא ממוקם באי וקשור עם היבשת בכביש שאורכו 16 ק"מ. בנוסף לכני שיגור באתר ממוקמים מתקני הרכבה, מתקני אחסון דלק ומרכז בקרה. במרץ 2019 הסתיימה בניית גלריה לצופים שמאפשרת לכ-5,000 אנשים לצפות בשיגור.

קישורים חיצוניים
----------------

ויקישיתוף מדיה וקבצים בנושא **מרכז החלל סאטיש דאוון** בוויקישיתוף
* אתר האינטרנט הרשמי של מרכז החלל סאטיש דאוון
* פריסת המתקנים באתר
**בן ציון ("בנץ") ענבר** (ברנשטיין) (ז' באדר תרע"ד, 5 ביוני 1914 – כ' בשבט תשס"ו, 18 בפברואר 2006) היה סגן-אלוף בצה"ל, מפקד הכוחות שהשתלטו על חיפה במלחמת העצמאות ובעל תפקיד בכיר בסולל בונה.

ביוגרפיה
--------

בנץ נולד בשנת 1914 בתל אביב לנחמה בת צבי גינזבורג ואריה ליב (לייבל) ברנשטיין. הוא למד בבית הספר "ספרא" בתל אביב. היה פעיל בצופי-ים ובאגודת הפועל בסקציה הימית. בשנת 1942 נשא לאישה את יונתה בת אלימלך פומרנץ. 

בשנים 1940 עד 1948 היה מדריך ומפקד במנגנון "ההגנה", שם גם זכה לכינוי "בנץ". הוא היה מפקד החי"ש בתל אביב וסייע בארגון חטיבת גבעתי. במלחמת העצמאות היה ענבר מפקד החי"ש בחיפה ותחת פיקודו היו גם מפקדת העיר ו"ועדת המצב" המקומית. באפריל 1948 החליף את מרדכי מקלף בתפקידו כמפקד גדוד 22 של חטיבת כרמלי. לאחר שהתפנה הצבא הבריטי מחיפה, ללא הודעה מוקדמת, ניהל ענבר את הקרב על חיפה שהסתיים בהשתלטות היהודית על העיר. בסיום מלחמת העצמאות המשיך בשירות קבע עד שהשתחרר מצה"ל ביולי 1950, בדרגת סגן-אלוף.

לאחר שחרורו עבד ענבר בסולל בונה, ושם היה ממונה על כוח האדם. בנוסף לפעילותו האזרחית, הוא תרם מניסיונו הצבאי במסגרת התנדבותית, כשעמד בראש "משמר מתנדבים" עירוני שפעל בחיפה ב-1969, לאחר גל של פיצוצי בתים.
עם הקמת אגודת הספורט "הפועל חיפה" בשנת 1968 החל לכהן כגזבר האגודה.

היה אב לרן ואהוד.

קישורים חיצוניים
----------------

* דוד תדהר (עורך), "בן-ציון ענבר (ברנשטיין)", באנציקלופדיה לחלוצי הישוב ובוניו, כרך יא (1961), עמ' 3740
* צדוק אשל, ההגנה על חיפה, מן הארכיון הפרטי של בן ציון ענבר, מעריב, 29 באוקטובר 1969

הערות שוליים
------------

1. ↑  מאות אנשי הג"א ומתנדבים יסייעו למשטרה בחיפה בפעולות השמירה, מעריב, 24 באוקטובר 1969.
2. ↑  מודעה מטעם ד"ר נפתלי אילתי, הממונה על מחוז חיפה במשרד הפנים, דבר, 30 בספטמבר 1968.
3. ↑  12 המשואות: "למרות הכל – זה היה כדאי", מעריב, 22 באפריל 1966.
יעקב אלבז
**יעקב אלבז** (נולד ב-1945) הוא צלם עיתונות וצלם אמנותי, סוחר ויזם ישראלי בתחום האמנות.

ביוגרפיה
--------

נולד בשנת 1945 במקנס, מרוקו. בגיל 8 עלה עם משפחתו לישראל; תחילה שהתה המשפחה חודשיים במחנה מעבר לעולים במרסיי, ומשם הועברה למעברת שפרעם, בה חיו בני המשפחה בצריף בתנאים קשים במשך כשנה. בשנה זו נשלח אלבז ללמוד בכפר הנוער רמת הדסה שבקריית טבעון. בהמשך למד בקיבוץ שדה נחמיה בגליל העליון, חונך לערכי ציונות ולמד חקלאות ועבודות משק. בגיל 17 התגייס לצה"ל ושירת בגדוד 50 של הנח"ל המוצנח. בהמשך לקח חלק במחזור הראשון שהקים את היאחזות "כורזים", שלימים הפכה למושב אלמגור. 

בתום השירות חזר לשדה נחמיה ועבד כחקלאי וכנהג ב"קואופרטיב גליל עליון". בכסף שחסך קנה את המצלמה הראשונה שלו, ובחורף 1963 הופיע לראשונה צילום שצילם על עמוד השער במוסף סוף השבוע של העיתון "ידיעות אחרונות". כך החלה הקריירה המקצועית שלו בתחום הצילום. הוא עבד כצלם בסוכנות "ישראל-סאן", ולאחר שצבר ניסיון בצילום עיתונות קיבל מלשכת העיתונות הממשלתית תעודה שאפשרה לו להיות נוכח באירועים ממלכתיים בכנסת ולתעד אישים חשובים, כגון מארק שאגאל, טדי קולק, משה דיין, זלמן שזר, גולדה מאיר, הרמטכ"ל דוד אלעזר, ועוד.

בשנת 1972 טס לבדו לטורונטו, קנדה, ועבד כצלם בעיתון "Canadian Jewish news". ב-1973 זכה בפרס ראשון בתחרות צילום קנדית בנושא ישראל. בתקופה זו החל גם לעסוק במסחר אמנות ובהפקת הדפסות לאמנים, ופתח בטורונטו את הגלריה הראשונה שלו. לאחר מכן פתח גלריה נוספת ברובע הסוהו במנהטן, ניו יורק, והפיק הדפסות לאמנים כגון יעקב אגם, אריה אזן, ניסן אנגל ואנדי וורהול.

לאחר 35 שנה בטורונטו ומנהטן חזר ב-2010 לקיבוץ שדה נחמיה בישראל, כדי להקים מיזם אמנות מסחרי בשיתוף עם אמנים מקומיים, שמטרתו קידום והפצת אמנות ישראלית בצפון אמריקה. כיום שוכרת החברה שהקים למטרה זו חמישה מבנים ישנים בקיבוץ, שהוסבו לגלריה, סטודיו להדפסות צילום וציור, חלל למסגור עבודות ואחסון, וסטודיו-משרד.

קישורים חיצוניים
----------------

* אתר האינטרנט הרשמי של יעקב אלבז
* כתבות עיתונות על אלבז, באתר הגלריה של אלבז בפייסבוק

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302176705171
* ISNI: 0000 0004 0291 7891
* LCCN: n2023003716
* VIAF: 299210178
* WorldCat (עם VIAF): 299210178

 |
**רענן גיסין** (28 בפברואר 1949 – 26 ביוני 2023) היה יועץ תקשורת ואיש הסברה ישראלי. כיהן כיועצו של ראש הממשלה אריאל שרון.

ביוגרפיה
--------

נולד ב-28 בפברואר 1949 בקיבוץ הסוללים, בן למשפחת גיסין, אחת המשפחות המייסדות של העיר ראשון לציון. אביו, אריה גיסין, היה מנכ"ל תה"ל. שירת בצה"ל בנח"ל המוצנח. למד תואר ראשון במדעי המדינה באוניברסיטה העברית, והיה בעל תואר דוקטור במדע המדינה ומנהל ציבורי מאוניברסיטת סירקיוז בארצות הברית.

לאחר שובו ארצה, בשנת 1979, שימש יועץ אסטרטגי בחטיבת התכנון בצה"ל, אחראי בדובר צה"ל לתקשורת חוץ וסגן הדובר. בתקופת מלחמת המפרץ הראשונה היה סגנו של הדובר נחמן שי.

קריירה
------

בשנת 1993, לאחר שחרורו מצה"ל, מונה גיסין לדוברו של השר שרון במשרד התשתיות הלאומיות. שרון המשיך להיעזר בו כיועצו במשרד החוץ, וכשנבחר שרון לראשות הממשלה בשנת 2001, התמנה גיסין כאחראי לתקשורת הזרה במשרד ראש הממשלה, תפקיד אותו מילא עד לאחר התמנותו של אהוד אולמרט כראש הממשלה.

גיסין עסק בהסברה לעיתונאים הזרים ולקהילה הבינלאומית בנושא ביטחון ואסטרטגיה. כמו כן ערך סדנאות אימון והכשרה לדיפלומטים, למנהלים ולמנהיגות צעירה בתחום הדוברות והתקשורת.

בנוסף, גייס כספים לאורך השנים למען ארגונים יהודים מתוכם קרן קיימת לישראל והסוכנות היהודית.

חיים אישיים
-----------

נפטר ב-26 ביוני 2023. הותיר אחריו אישה, ענת, וכן שני בנים וארבעה נכדים מנישואיו לחוה רביב גיסין.

קישורים חיצוניים
----------------

ויקישיתוף מדיה וקבצים בנושא **רענן גיסין** בוויקישיתוף
* שרה ליבוביץ-דר, נאום המדוזות: ריאיון עם ד"ר רענן גיסין, באתר nrg‏, 16 ביולי 2011
* אתי אברמוב, הלך לעולמו רענן גיסין, היועץ הבכיר של אריאל שרון, באתר ynet, 26 ביוני 2023

הערות שוליים
------------

1. ↑  מתוך עמוד הפייסבוק של רענן גיסין
2. 1 2 3  אתי אברמוב, הלך לעולמו רענן גיסין, היועץ הבכיר של אריאל שרון, באתר ynet, 26 ביוני 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007411644805171
* ISNI: 0000 0000 2775 2449
* LCCN: n87133753
* VIAF: 75364667
* WorldCat: lccn-n87133753

 |